Document ID: 32011D0417

SKLEP SVETA
z dne 12. julija 2011
o razveljavitvi Sklepa 2010/408/EU o obstoju čezmernega primanjkljaja na Finskem
(2011/417/EU)
SVET EVROPSKE UNIJE JE -
ob upoštevanju Pogodbe o delovanju Evropske unije, zlasti člena 126(12) Pogodbe,
ob upoštevanju priporočila Evropske komisije,
ob upoštevanju naslednjega:
(1)
S Sklepom 2010/408/EU (1) je bilo po priporočilu Komisije v skladu s členom 126(6) Pogodbe odločeno, da na Finskem obstaja čezmerni primanjkljaj. Svet je v navedenem sklepu opozoril, da je predvideni javnofinančni primanjkljaj za leto 2010 znašal 4,1 % BDP, kar je nad referenčno vrednostjo 3 % BDP iz Pogodbe, medtem ko naj bi bruto javni dolg po pričakovanjih dosegel 49,9 % BDP, kar je pod referenčno vrednostjo 60 % BDP iz Pogodbe.
(2)
Svet je dne 13. julija 2010 v skladu s členom 126(7) Pogodbe in členom 3(4) Uredbe Sveta (ES) št. 1467/97 z dne 7. julija 1997 o pospešitvi in razjasnitvi izvajanja postopka v zvezi s čezmernim primanjkljajem (2), po priporočilu Komisije na Finsko naslovil priporočilo, v skladu s katerim bi morala Finska odpraviti stanje čezmernega primanjkljaja ne pozneje kot do konca leta 2011. Priporočilo je bilo objavljeno.
(3)
V skladu s členom 126(12) Pogodbe je treba sklepe Sveta o obstoju čezmernega primanjkljaja razveljaviti, če se je čezmerni primanjkljaj v zadevni državi članici po mnenju Sveta ustrezno zmanjšal.
(4)
V skladu s členom 4 Protokola (št. 12) o postopku v zvezi s čezmernim primanjkljajem, ki je priložen pogodbama, Komisija zagotovi podatke za izvajanje postopka. Države članice v okviru uporabe navedenega protokola uradno sporočijo podatke o javnofinančnem primanjkljaju in dolgu ter drugih s tem povezanih spremenljivkah dva krat na leto in sicer do 1. aprila in do 1. oktobra, v skladu s členom 3 Uredbe Sveta (ES) št. 479/2009 z dne 25. maja 2009 o uporabi Protokola o postopku v zvezi s čezmernim primanjkljajem, ki je priložen k Pogodbi o ustanovitvi Evropske skupnosti (3).
(5)
Na podlagi podatkov, ki jih je zagotovila Komisija (Eurostat) v skladu s členom 14 Uredbe (ES) št. 479/2009 po uradnem obvestilu, ki ga je Finska poslala pred 1. aprilom 2011 in na podlagi napovedi služb Komisije iz pomladi 2011 se utemeljijo naslednji sklepi:
-
V uradnem obvestilu o postopku v zvezi s čezmernim primanjkljajem iz aprila 2010 je bil napovedan primanjkljaj v vrednosti 4,1 % BDP za leto 2010. Dejanski rezultat je bil veliko boljši, saj je primanjkljaj znašal 2,5 % BDP.
-
Boljši rezultat od pričakovanega se v glavnem razlaga z gospodarsko rastjo, ki je presegla pričakovanja, ter izboljšanimi razmerami na trgu dela, zaradi česar so se povečali prihodki od davkov (zlasti DDV in davka na dohodek), medtem ko je bila rast odhodkov na splošno omejena.
-
V spomladanski napovedi služb Komisije za leto 2011 se pričakuje, da se bo primanjkljaj v letu 2011 zmanjšal na 1 % BDP. Podobno je tudi v posodobljeni različici programa za stabilnost za leto 2011 napovedano, da bo primanjkljaj v letu 2011 znašal 0,9 % BDP. Izboljšanje fiskalnega salda glede na prejšnje leto so spodbudili ciklični dejavniki, ki odražajo pričakovano nadaljevanje sorazmerno živahne gospodarske dejavnosti, in nekatera diskrecijska zvišanja davkov (zlasti davka na energijo in davka na proizvode) v vrednosti približno 0,5 % BDP. Po napovedih služb Komisije in posodobljene različice programa za stabilnost za leto 2011 naj bi se primanjkljaj v letu 2012 še dodatno malo izboljšal, in sicer na 0,7 % BDP.
-
V skladu z napovedjo služb Komisije iz pomladi 2011 in strukturnim saldom (ki so ga izračunale službe Komisije na podlagi informacij iz najnovejše posodobitve programa za stabilnost z uporabo enotne metodologije) v letu 2011 se ocenjuje, da bo strukturni saldo ugodnejši od srednjeročnega cilja, ki so ga finski organi opredelili kot strukturni presežek v višini 0,5 % BDP. Vendar se ocenjuje, da se bo strukturni saldo malo poslabšal in srednjeročno dosegel negativne vrednosti. Ta očiten padec ocenjenega strukturnega salda je posledica na splošno stabilnega nominalnega primanjkljaja v razmerah ugodnih napovedi glede rasti, ki bodo zapolnile trenutno veliko proizvodno vrzel. Posledično se ocenjuje, da bo strukturni saldo v letu 2015, očiščen cikličnih dejavnikov ter enkratnih ukrepov in drugih začasnih ukrepov, če ne bodo sprejeti dodatni ukrepi, dosegel raven malo pod -1,2 % BDP ki je najnižja raven, ki še preprečuje, da bi ob običajnih cikličnih nihanjih bila presežena referenčna vrednost 3 % BDP. Po napovedih programa za stabilnost, ki segajo do leta 2015, naj bi se splošni javnofinančni primanjkljaj v obdobju 2013-2015 gibal okrog 1 % BDP.
-
Po napovedih služb Komisije iz pomladi 2011 naj bi se delež dolga z 48,4 % BDP, zabeleženih leta 2010, v letu 2012 zvišal na 52,2 % BDP. V posodobitvi programa za stabilnost je napovedano, da se bo delež dolga do leta 2012 povzpel na 51,3 % BDP.
(6)
Iz navedenega sledi, da je bil čezmerni primanjkljaj na Finskem odpravljen, zato je treba Sklep 2010/408/EU razveljaviti -
SPREJEL NASLEDNJI SKLEP:
Člen 1
Iz celovite ocene sledi, da je na Finskem čezmerni primanjkljaj odpravljen.
Člen 2
Sklep 2010/408/ES se razveljavi.
Člen 3
Ta sklep je naslovljen na Republiko Finsko.
V Bruslju, 12. julija 2011

Labels: 2
18
19